Indessen was't nu einmal so:
Un hadd'n sei Mosen ok vergeten,
Sei hadd'n doch Mosen un Propheten.
Doch würd'n s' nich ehres Lewens froh,
Denn wenn s' den Glanz recht seihen leten
Un deden grot Gesellschaft gewen,
Denn müßt den ollen Tatterlewen
De Bös' un sin Großmauder riden,
Dat hei in sinen Neglischeh
Herin kamm in de Sauereh.
Dat künn'n sei denn nu doch nich liden.
Oll Mauscher, de hadd keinen Rock,
Hei drog man blot 'ne korte Jack,
Un up de Jack satt Plack an Plack,
Un an de Placken Lock bi Lock.
Un Itzig seggt: »Wie aus den Meß
Kommt Tatterlewen zu die Damen.«
Manasse treckt die Stirn tausamen:
»Un vor Musik kein Interess';
Ich glaub', wenn Wolf-Hirsch-Löwen-Meier-Beer,
Robert der Teufel selbst käm' her
Un spielt ihm einen Schottschen vör,
Er ließ nich von de kurze Jack.«
Na, nu de Kläukst was Benjamin,
Un all de annern glöwten't ok,
De säd denn nu: »Ei, dummen Schnack!
Das beste ist, wir kaufen ihn
Vor unser Geld en neuen Rock,
Ich meine so, so'n Toler neun,
Un bilden ihm denn kindlichst ein,
Wir hätten nur zwei Taler gewen,
Denn trägt ihn unser Tatterlewen.«